РЕГЛАМЕНТ (ЕО) № 297/2009 НА КОМИСИЯТА
от 8 април 2009 година
за изменение на Регламент (ЕО) № 1277/2005 за установяване на правилата за прилагане на Регламент (ЕО) № 273/2004 на Европейския парламент и на Съвета относно прекурсорите на наркотичните вещества и на Регламент (ЕО) № 111/2005 на Съвета за определяне на правила за мониторинг на търговията с прекурсори на наркотични вещества между Общността и страни извън Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 111/2005 на Съвета от 22 декември 2004 г. за определяне на правила за мониторинг на търговията между Общността и трети страни в областта на прекурсорите (1), и по-специално член 11, параграф 1 и член 12, параграф 1, трета алинея от него,
като има предвид, че:
(1)
Регламент (ЕО) № 1277/2005 на Комисията (2) определя третите държави по местоназначение, които изискват специални мерки за мониторинг при износ на прекурсори на наркотични вещества от Общността. В приложение IV към посочения регламент за всяко от вписаните вещества от категории 2 и 3 от приложението към Регламент (ЕО) № 111/2005 са изброени държавите, за които се изисква нотификация преди износ. Списъците включват третите държави, които са поискали да получават нотификация преди износ съгласно член 12, параграф 10 от Конвенцията на Организацията на обединените нации за борба срещу незаконния трафик на упойващи и психотропни вещества от 1988 г.
(2)
Румъния фигурира в списъците в приложение IV към Регламент (ЕО) № 1277/2005. Тъй като Румъния вече е държава-членка на Европейския съюз, името ѝ следва да бъде заличено от списъците.
(3)
Приложение IV към Регламент (ЕО) № 1277/2005 не посочва всички трети държави, които са поискали да получават нотификация преди износ след влизането в сила на Регламент (ЕО) № 1277/2005. От 2005 г. насам Канада, Малдивските острови, Оман и Република Корея са отправили такива искания и затова следва да бъдат добавени в приложението.
(4)
Следователно Регламент (ЕО) № 1277/2005 следва да бъде съответно изменен.
(5)
Мерките, предвидени в настоящия регламент, са в съответствие със становището на Комитета, учреден по силата на член 30, параграф 1 от Регламент (ЕО) № 111/2005,
ПРИЕ НАСТОЯЩИЯ РЕГЛАМЕНТ:
Член 1
Приложение IV към Регламент (ЕО) № 1277/2005 се заменя с текста от приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 април 2009 година.